書范景山先丈逸事
作者：陳著
朝代：宋

paragraphs: 朅來范公亭，聞昔范老子。
盛德自有銘，逸事有來紀。
如彼沙匯墳，實葬外舅氏。
纍纍塚十四，誰計後不祀。
懷券售之人，枯骨聽擲棄。
公心惻惻然，能忘我先妣。
猛捐十倍價，復此不毛地。
至今上塚飯，免爲若敖鬼。
又如域西山，寸山寸金置。
山人已過望，我懷不自已。
當公未死時，而適山人死。
顧斥眠牛岡，欲葬惟其意。
夫先婦隨後，同穴墳隆起。
世降俗日薄，安識仁與義。
先世未百年，來者已弗記。
況于外氏家，代盡子孫事。
買山未一刻，賣者不敢視。
況容賣主葬，爲人重於己。
中心所樂爲，焉有一毫僞。
死者豈無知，造物非塊爾。
公雖不求報，感應乃常理。
後嗣何其賢，相與繼前志。
范氏其興乎，吾無閒然矣。